કોઈને કેવું લાગે છે એની સાથે આપણને કેટલું લાગેવળગે છે? આપણને કેટલો ફેર પડતો હોય છે? હા, ફેર પડે છે. એ વ્યક્તિ જેટલી વધુ નજીક હોય એટલો વધુ ફેર પડે છે. દૂરની વ્યક્તિ આપણા વિશે કંઈ બોલે તો બહુ ફેર પડતો નથી, પણ આપણી વ્યક્તિ એકાદ શબ્દ પણ ઘસાતો બોલે તો આપણને લાગી આવે છે. આપણને થાય કે કોઈને કંઈ કદર જ નથી. માણસ કદર વગર રહી નથી શકતો. આપણને દરેક એક્શનનું રિએક્શન જોઈતું હોય છે. આઇ લવ યુ કહ્યા પછી આપણી ઇચ્છા એવી તો હોય જ છે કે લવ યુ ટુ જેવું વાક્ય સાંભળવા મળે. મિસ યુ કહીએ અને સામેથી એવો જવાબ મળે કે હું તો જરાયે મિસ નથી કરતો કે નથી કરતી ત્યારે મિસ ન થવાની થોડીક ભીંસ તો અનુભવાતી જ હોય છે. ભલે આપણે એવું કહીએ કે તું મજા કરજે, તું ખુશ તો હું ખુશ, તારી ખુશીથી વધુ મને કંઈ જોઈતું નથી. આ વાત સાચી પણ હોય છે છતાં આપણે એવું તો ઇચ્છતા જ હોઈએ છીએ કે એ આપણને મિસ કરે, યાદ કરે! આપણે બધાને એમ પણ થતું જ હોય છે કે, તું ત્યાં ગયો કે તું તો ત્યાં ગઈ પછી મને ભૂલી જ ગઈ. જરાયે યાદ જ નથી કરતી! યાદ કરવા પડે એ સંબંધ સો ટકાનો હોતો નથી. સાચા સંબંધમાં તો યાદ આવી જાય. કંઈ ગમતું જોઈએ અને એમ થાય કે એ હોય તો! કંઈક ભાવતું મળે અને એને ચખાડવાનું મન થાય! આપણે કહીએ છીએ કે તું હવે ત્યાં જાય ત્યારે પેલી જગ્યાએ ચોક્કસ જજે હોં! આવું એટલા માટે થાય છે કે જ્યારે આપણે ત્યાં ગયા હોઈએ ત્યારે આપણે એ વ્યક્તિને મિસ કરી હોય છે! તેં પેલું ખાધું? ભૂલ્યા વગર ખાજે હોં!